LV Eiropas Savienības Oficiālais Vēstnesis C 93/2

P7_TA(2014)0051

29. pārskats par ES tiesību aktu piemērošanas pārraudzību (2011. gads)

Eiropas Parlamenta 2014. gada 4. februāra rezolūcija par 29. pārskatu par ES tiesību aktu piemērošanas pārraudzību (2011. gads) (2013/2119(INI))

(2017/C 093/01)

Eiropas Parlaments,

— ņemot vērā 29. pārskatu par ES tiesību aktu piemērošanas pārraudzību (2011. gads) (COM(2012)0714),

— ņemot vērā Komisijas ziņojumu “EU Pilot novērtējuma ziņojums” (COM(2010)0070),

— ņemot vērā Komisijas ziņojumu “Otrais EU Pilot novērtējuma ziņojums” (COM(2011)0930),

— ņemot vērā Komisijas 2007. gada 5. septembra paziņojumu “Rezultātu Eiropa — Kopienas tiesību aktu piemērošana” (COM(2007)0502),

— ņemot vērā Komisijas 2002. gada 20. marta paziņojumu par attiecībām ar sūdzības iesniedzējiem par Kopienas tiesību aktu pārkāpumiem (COM(2002)0141),

— ņemot vērā Komisijas 2012. gada 2. aprīļa paziņojumu ar nosaukumu “Atjaunināts paziņojums par attiecībām ar sūdzības iesniedzēju saistībā ar Savienības tiesību piemērošanu” (COM(2012)0154),

— ņemot vērā 2011. gada 14. septembra rezolūciju par divdesmit septīto pārskatu par Eiropas Savienības tiesību aktu piemērošanas pārraudzību (2009. gads) (1),

— ņemot vērā Eiropas Parlamenta Juridiskā dienesta 2013. gada 26. novembra juridisko atzinumu “Piekļuve informācijai par pienākumu neizpildes priekšprocedūru ierosināšanas gadījumiem EU Pilot un pārskata par ES tiesību aktu piemērošanas pārraudzību kontekstā”,

— ņemot vērā Komisijas dienestu darba dokumentus, kas pievienoti 29. pārskatam par ES tiesību aktu piemērošanas pārraudzību (SWD(2012)0399 un SWD(2012)0400),

— ņemot vērā Reglamenta 48. pantu,

— ņemot vērā Juridiskās komitejas ziņojumu, kā arī Konstitucionālo jautājumu komitejas un Lūgumrakstu komitejas atzinumus (A7-0055/2014),

A. tā kā, īstenojot Lisabonas līgumu, tika ieviesti vairāki jauni tiesiskie pamati ar mērķi atvieglot ES tiesību aktu īstenošanu, piemērošanu un izpildi;

B. tā kā Eiropas Savienības Pamattiesību hartas 41. pantā paredzētās tiesības uz labu pārvaldību ir noteiktas kā ikvienas personas tiesības uz objektīvu, godīgu un pieņemamā termiņā veiktu jautājumu izskatīšanu iestādēs;

C. tā kā saskaņā ar Līguma par Eiropas Savienības darbību (LESD) 298. pantu, veicot uzdevumus, Savienības iestādes, struktūras, biroji un aģentūras saņem atvērtas, efektīvas un neatkarīgas Eiropas administrācijas atbalstu;

D. tā kā saskaņā ar Eiropas Parlamenta Juridiskā dienesta sniegto informāciju EU Pilot projektam, tiešsaistes platformai, ko dalībvalstis un Komisija izmanto, lai precizētu faktiskos un juridiskos apstākļus saistībā ar ES tiesību aktu piemērošanu radušos problēmu gadījumā, nav nekāda juridiskā statusa un tā kā saskaņā ar Pamatnolīgumu par Eiropas Parlamenta un Eiropas Komisijas attiecībām Eiropas Komisijai jādara pieejams Parlamentam informācijas kopsavilkums par visām pienākumu neizpildes procedūrām, sākot no oficiālas paziņojuma vēstules, tostarp par katru gadījumu atsevišķi, un tā var liegt piekļuvi vienīgi EU Pilot pieejamajiem personas datiem,

1. atkārtoti pauž nostāju, ka Līguma par Eiropas Savienību (LES) 17. pantā noteiktā Komisijas galvenā funkcija ir būt līgumu uzraudzītājai; šajā sakarībā norāda, ka Komisijas tiesības un pienākums pārraudzīt ES tiesību aktu piemērošanu un cita starpā uzsākt pienākumu neizpildes procedūru pret dalībvalsti, kas nav izpildījusi līgumos noteiktās saistības (2), ir Savienības tiesiskās sistēmas stūrakmens un tādējādi ir savietojams ar tādas Savienības jēdzienu, kuras pamatā ir tiesiskums;

2. norāda, ka saskaņā ar Komisijas gada pārskatu (3) tā pēdējo gadu laikā ir samazinājusi no jauna ierosināto pienākumu neizpildes procedūru skaitu, 2009. gadā uzsākot 2 900 šādas procedūras, 2010. gadā — 2 100 procedūras un 2011. gadā — 1 775 procedūras; tomēr norāda, ka ikgadējais ziņojums arī apliecina nokavētas transponēšanas gadījumus dažu pēdējo gadu laikā (1 185 gadījumi 2011. gadā, 855 gadījumi 2010. gadā un 531 gadījums 2009. gadā) un ka četras jomas, kurās ir visbiežāk sastopami pienākumu neizpildes procedūru gadījumi, ir vide (17 %), iekšējais tirgus (15 %), transports (15 %) un nodokļi (12 %);

3. norāda, ka salīdzinājumā ar 88 % lietu, kas slēgtas 2010. gadā, ir samazinājies to pienākumu neizpildes lietu īpatsvars (60,4 %), kas 2011. gadā slēgtas pirms iesniegšanas Tiesā; uzskata, ka ir būtiski turpināt dalībvalstu darbību rūpīgu uzraudzību, ņemot vērā to, ka daži lūgumraksti Parlamentam un sūdzības Komisijai attiecas uz problēmām, kas vēl nav atrisinātas arī pēc tam, kad lieta ir slēgta;

4. norāda, ka tika slēgtas 399 pienākumu neizpildes lietas, jo dalībvalsts apliecināja savu atbilstību ES tiesību aktiem, veltot lielas pūles, lai novērstu pārkāpumu, pirms lieta iesniegta Tiesā; arī norāda, ka Tiesa 2011. gadā pasludināja 62 spriedumus saskaņā ar LESD 258. pantu, un 53 no šiem spriedumiem (85 %) bija Komisijas labā;

5. pauž bažas par to, ka nemitīgi pieaug dalībvalstu nokavētas transponēšanas pārkāpumu skaits, jo 2011. gada beigās vēl nebija izskatītas 763 pārkāpuma lietas par nokavētu transponēšanu, kas ir par 60 % vairāk nekā iepriekšējā gada atbilstošais rādītājs;

6. norāda, ka Komisija 2011. gada beigās vērsās Eiropas Savienības Tiesā, iesniedzot prasības pieteikumus par pirmajiem nokavētas transponēšanas pārkāpumiem ar prasījumu piemērot finanšu sankcijas saskaņā ar LESD 260. panta 3. punktu;

7. tomēr uzskata, ka šie statistikas dati pietiekami precīzi neatspoguļo faktisko ES tiesību aktu ievērošanas trūkumu, bet gan “tikai liecina par nopietnākajiem pārkāpumu gadījumiem vai aktīvāko personu vai struktūru sūdzībām”; norāda, ka “Komisijas rīcībā patlaban nav ne politikas instrumentu, ne arī resursu, lai sistemātiski konstatētu un apstiprinātu visus tiesību aktu neīstenošanas gadījumus” (4);

8. vērš uzmanību uz to, ka ES iestāžu nolīgums par deklarācijām, ar kurām nosaka direktīvas un transponējošo valsts aktu attiecīgo daļu atbilstības (korelācijas tabulas), stājās spēkā 2011. gada 1. novembrī un ka tāpēc nebija iespējams izvērtēt tā īstenošanu šajā gada pārskatā;

9. sagaida, ka Komisija sākotnējo šo deklarāciju īstenošanas pārskatu sniegs līdz 2014. gada 1. novembrim, kā tas bija tās apsolīts gada pārskatā;

10. uzskata, ka attiecībā uz pienākumu neizpildes procedūras īstenošanu saskaņā ar LESD 258. un 260. pantu Komisijai būtu jānodrošina, ka lūgumraksti, kas iesniegti Parlamentam, un sūdzības, kas iesniegtas Komisijai, izskata vienlīdz nopietni;

11. norāda, ka ES pilsoņu un iedzīvotāju iesniegtajos lūgumrakstos ir norādes uz ES tiesību aktu pārkāpumiem, jo īpaši pamattiesību, vides, iekšējā tirgus un īpašumtiesību jomā; uzskata, ka lūgumraksti liecina par joprojām bieži sastopamiem un plaši izplatītiem ES tiesību aktu nepilnīgas transponēšanas vai nepareizas piemērošanas gadījumiem;

12. aicina Komisiju atbilstību ES tiesību aktiem noteikt par patiesu politisko prioritāti, kas jāīsteno ciešā sadarbībā ar Parlamentu, kuram ir pienākums: a) panākt, ka Komisija uzņemas politisko pārskatatbildību, un b) kā vienam no likumdevējiem pārliecināties, ka arī Parlaments ir pilnībā informēts par to, kā nepārtraukti uzlabot savu likumdošanas darbu;

13. norāda, ka sūdzību izskatīšanas procedūrās sistemātiski jāizmanto atbilstības veicināšanas līdzekļi un Parlamenta pārbaudes tiesības;

14. norāda, ka pienākumu neizpildes procedūru veido divi posmi: administratīvais (izmeklēšanas) posms un lietas izskatīšanas posms Eiropas Savienības Tiesā; norāda — Komisija atzīst, ka “pilsoņi, uzņēmumi un ieinteresētās personas sniedz būtisku ieguldījumu (..), ziņojot par nepilnībām, dalībvalstu iestādēm transponējot un/vai piemērojot ES tiesību aktus”; turklāt norāda, ka “līdzko Komisija ir konstatējusi problēmas, starp Komisiju un attiecīgo dalībvalsti tiek sāktas divpusējas sarunas, lai šīs problēmas pēc iespējas ātrāk atrisinātu, izmantojot EU Pilot platformu” (5);

15. šajā sakarībā norāda, ka EU Pilot projekts ir noteikts kā tāda platforma “divpusējām sarunām starp Komisiju un attiecīgo dalībvalsti” (6), kam “nav nekāda juridiskā statusa, bet kas ir vienkāršs darba instruments, kuru Komisija var izmantot savas administratīvās autonomijas ietvaros” (7) pienākumu neizpildes priekšprocedūrās;

16. pauž nožēlu par to, ka EU Pilot projektam trūkst juridiskā statusa, un uzskata, ka “leģitimitāti var nodrošināt, sekmējot pārredzamību un sūdzību iesniedzēju un [Eiropas Parlamenta] līdzdalību … EU Pilot projektā, savukārt likumību var nodrošināt, cik vien drīz iespējams pieņemot juridiski saistošu tiesību aktu, kurā paredzēti noteikumi, kas reglamentē pienākumu neizpildes priekšprocedūru un pienākumu neizpildes procedūru kopumā”, kā noradīts nesenā Parlamenta pētījumā (8); uzskata, ka šādā juridiski saistošā tiesību aktā būtu skaidri jānosaka atsevišķu sūdzību iesniedzēju un Komisijas juridiskās tiesības un pienākumi un pēc iespējas būtu jāatļauj sūdzību iesniedzēju dalība EU Pilot projektā, nodrošinot vismaz to, ka viņi ir informēti par procedūras dažādajiem posmiem;

17. šajā sakarībā pauž nožēlu, ka pēc iepriekšējo rezolūciju pieņemšanas, jo īpaši pēc Parlamenta prasības paredzēt saistošus noteikumus regulas veidā atbilstīgi LESD 298. pantam, nav veikti nekādi papildu pasākumi, nosakot dažādos pienākumu neizpildes procedūras un pienākumu neizpildes priekšprocedūras aspektus, tostarp paziņojumu sniegšanu, saistošus termiņus, tiesības tikt uzklausītam, pienākumu norādīt iemeslus un katras personas tiesības piekļūt savai lietai, lai nostiprinātu pilsoņu tiesības un garantētu pārredzamību;

18. uzskata, ka ES Pilot platformas īstenošanā jāuzlabo pārredzamība no sūdzības iesniedzēja viedokļa; pieprasa piekļuvi datubāzei, kurā ir apkopotas visas sūdzības, lai Parlaments varētu pārbaudīt Komisijas kā līgumu uzraudzītājas lomu;

19. uzsver labas pārvaldības prakses nozīmi un prasa pieņemt “procesuālo kodeksu” kā regulu, pamatojoties uz LESD 298. pantu, kurā ir noteikti dažādi pienākuma neizpildes procedūras aspekti;

20. tādēļ atkārtoti aicina Komisiju ierosināt saistošus noteikumus regulas veidā atbilstīgi jaunajam tiesiskajam pamatam, kas noteikts LESD 298. pantā, lai nodrošinātu Pamattiesību hartas 41. pantā paredzēto pilsoņu tiesību uz labu pārvaldību pilnīgu ievērošanu;

21. atgādina, ka pārskatītajā Pamatnolīgumā par attiecībām ar Parlamentu Komisija apņemas, ka tā “dara pieejamu Parlamentam kopsavilkuma informāciju par visām pienākumu neizpildes procedūrām, sākot no oficiālas brīdinājuma vēstules, tostarp, ja to pieprasa Parlaments, … par jautājumiem, uz kuriem attiecas pienākumu neizpildes procedūra”, un sagaida, lai šis noteikums tiktu godprātīgi piemērots praksē;

22. tādēļ atkārtoti norāda, ka Parlamentam ir tiesības saņemt “sīki izklāstītu informāciju par konkrētiem tiesību aktiem vai noteikumiem, kas izraisa transponēšanas problēmas, kā arī par to sūdzību skaitu, kas iesniegtas par konkrētiem tiesību aktiem vai noteikumiem” (9), un ka “Komisijai ir tiesības liegt Eiropas Parlamentam piekļuvi personas datiem, kas ir pieejami EU Pilot datubāzē”, savukārt Parlamentam ir “tiesības pieprasīt informāciju anonīmā veidā, lai gūtu pilnīgu priekšstatu par visiem attiecīgajiem Savienības tiesību aktu īstenošanas un piemērošanas aspektiem” (10);

23. atzinīgi vērtē to, ka visas dalībvalstis piedalās EU Pilot; cer, ka tādēļ turpmāk samazināsies pārkāpuma procedūru skaits; prasa vairāk informēt pilsoņus par EU Pilot;

24. uzskata, ka jautājums par EU Pilot un vispārīgākā veidā arī par ES tiesību aktu pārkāpumiem un Parlamenta piekļuvi attiecīgajai informācijai par pienākumu neizpildes priekšprocedūru un pienākumu neizpildes procedūru ir būtisks darba kārtības punkts saistībā ar nākamā Iestāžu nolīguma pieņemšanu;

25. uzdod priekšsēdētājam šo rezolūciju nosūtīt Padomei, Komisijai, Eiropas Savienības Tiesai, Eiropas Ombudam un dalībvalstu parlamentiem.

(1) OV C 51 E, 22.2.2013., 66. lpp.

(2) LESD 258. un 260. pants nosaka Komisijas tiesības pret dalībvalsti uzsākt pienākumu neizpildes procedūras. Konkrētāk — 258. pantā ir teikts, ka Komisija “sniedz argumentētu atzinumu”, ja tā uzskata, ka dalībvalsts nav izpildījusi kādu Līgumos paredzētu pienākumu.

(3) Komisijas 29. pārskats par ES tiesību aktu piemērošanas pārraudzību (2011. gads) (COM(2012)0714), 2.–3. lpp.

(4) Eiropas Politikas departamenta C pasūtīts pētījums “Tools for Ensuring Implementation and Application of EU Law and Evaluation of their Effectiveness” (“Instrumenti ES tiesību aktu īstenošanas un piemērošanas nodrošināšanai un to efektivitātes novērtēšanai”), Brisele, 2013. gads, 11. lpp.

(5) Komisijas ziņojums (COM(2012)0714), 7. lpp.

(6) Skatīt iepriekšējā punktā citēto fragmentu.

(7) Eiropas Parlamenta Juridiskā dienesta 2013. gada 26. novembra juridiskais atzinums “Piekļuve informācijai par pienākumu neizpildes priekšprocedūru ierosināšanas gadījumiem EU Pilot un pārskata par ES tiesību aktu piemērošanas pārraudzību kontekstā”.

(8) “Tools for Ensuring Implementation and Application of EU Law and Evaluation of their Effectiveness” (“Instrumenti ES tiesību aktu īstenošanas un piemērošanas nodrošināšanai un to efektivitātes novērtēšanai”), 13. lpp.

(9) “Access to information about pre-infringement cases in the context of the EU Pilot and the annual report on the monitoring of the application of EU law” (“Piekļuve informācijai par pienākumu neizpildes priekšprocedūru ierosināšanas gadījumiem EU Pilot un pārskata par ES tiesību aktu piemērošanas pārraudzību kontekstā”), 4. lpp.

(10) Turpat. Komisija jau publicē daudz informācijas savā gada ziņojumā par ES tiesību aktu piemērošanas pārraudzību.